SPONSORS
Začína play of Hyundai extraligy žien
Florbalistky víťazkami základnej časti a nadstavby
Naše ženy majú za sebou zápasy nadstavby skupiny A, v ktorej sa rovnako ako pri základnej časti stali víťazkami. V nadstavbe si postupne zmerali sily s Partizánskym, Nemšovou a Spišskou Novou Vsou na domácom, ale aj súperovom ihrisku. Spomedzi šiestich odohratých zápasov stratili len jeden bod, keď sa im na východe Slovenska podarilo zdolať Spišskú až po predĺžení. Okrem tejto straty bodu majú zverenkyne trénera Vladimíra Gábora na konte v nadstavbe len výhry. V posledných zápasoch zdolali v dohrávke Považského derby Nemšovú 5:2 a Spišskú Novú Ves tesne 3:2.
Pred blížiacim sa play-off tak obsadili prvé miesto s osembodovým náskokom pred druhou Spišskou. Prvým miestom v tabuľke si tak zabezpečili priamy postup do semifinále. Na svojho súpera si však budú musieť počkať z víťazov štvrťfinále medzi NTS Nemšová – Kysucké Nové Mesto a Harvard Partizánske –Hurikán Bratislava. Prvý zápas semifinále je naplánovaný až na 18. marca. Ženám gratulujeme k prvému miestu a držíme palce v blížiacom sa play-off.